*Za ostala značenja, v. Deliverance (razvrstavanje).*

***Deliverance*** (sh. *Oslobađanje*) je američki igrani film snimljen 1972. godine u režiji Johna Boormana, poznat kao jedno od najpopularnijih i najuticajnijih filmskih ostvarenja svog doba.

Po žanru je mješavina drame i pustolovnog filma, a predstavlja adaptaciju istoimenog romana Jamesa Dickeya, koji je također napisao scenario i koji se pojavljuje u maloj ulozi šerifa. Protagonisti - koje tumače Jon Voight, Burt Reynolds, Ned Beatty i Ronny Cox - su četvoricxa relativno situiranih muškaraca iz velikog grada koji preko vikenda odlaze na izlet kanuom niz rijeku u planinskoj divljini sjeverne Georgije koja bi uskoro trebala biti potopljena zbog izgradnje hidroelektrane. Radnja prikazuje kako se tamo suočavaju sa siromašnim, neobrazovanim i prema došljacima sve neprijateljski nastrojenijim stanovnicima, te kako serija sitnih incidenata eskalira u zastrašujuće nasilni sukob, tjerajući ih da iskoriste sve svoje vještine, ali i odbace "civilizirane" skrupule kako bi pokušali preživjeti.

*Deliverance* je postigao izuzetan komercijalni uspjeh, postavši petim najgledanijim filmom 1972. godine u sjevernoameričkim kino-dvoranama. To se ponekad tumači time što je svojom temom tada sve aktualnije pitanje očuvanja okoline i tradicionalne američke divljine, ali i prikaz naličja američkog društva, prije svega kroz sukob obrazovane, "prosvijećene" i liberalne urbane srednje klase sa konzervativnim siromašnim ruralnim bijelcima. Kao takav, *Deliverance* je u mnogo čemu ustanovio negativni stereotip američkih *hillbillyja* koje će Hollywood koristiti do današnjeg dana. Sa druge strane, prema kulturi planinskih stanovnika je pozitivan stav izrazio kroz vješto korištenje američke folk muzike, prije svega kroz popularnu instrumentalno kompoziciju *Duelling Banjos* koja predstavlja svojevrsni zaštitni znak filma. Publici je, međutim, najviše u oči zapao izuzetno mračan ton filma, ali i dotada zbog cenzorskih obzira nezamislivi sadržaji, a što uključuje i antologijsku scenu brutalnog homoseksualnog silovanja, jednu od prvih takve vrste u američkom mainstream filmu. Kritičarima je, pak, najviše u oči zapao Boormanov neobični režijski stil, koji je često odražavao zbunjenost protagonista, a kulmnirao u epilogu koji sugerira povratak u filmu pobijeđenog Zla, a koji će kasnije citirati brojna horor ostvarenja kao što je *Petak 13.*

Godine 1976. je u Turskoj režiser Şerif Gören snimio neslužbeni remake pod naslovom *Nehir* (Rijeka).

Uloge
-----

* Jon Voight ... Ed Gentry
* Burt Reynolds ... Lewis Medlock
* Ned Beatty ... Bobby Trippe
* Ronny Cox ... Drew Ballinger
* Ed Ramey ... Starac
* Billy Redden ... Lonnie
* Bill McKinney ... Brđanin
* Herbert 'Cowboy' Coward ... Bezubi čovjek
* James Dickey ... Šerif Bullard
* Macon McCalman ... Arthur Queen

Izvori
------

1. ↑  „Deliverance, Box Office Information". The Numbers. Pristupljeno 21. I 2012.

Vanjske veze
------------

* *Deliverance* na IMDb-u (`en`)
* *Deliverance* na filmskoj bazi podataka TCM
* *Deliverance* na Box Office Mojo-u
* *Deliverance* na Rotten Tomatoes-u (`en`)
* Weekend in Aintry! James Dickey and The Making of *Deliverance* Arhivirano 2017-02-23 na Wayback Machine-u
* Pictures of some deleted scenes

| * p
* r
* u
Filmovi koje je režirao John Boorman |
| --- |
| Cjelovečernji filmovi | 
* *Catch Us If You Can* (1965)
* *Point Blank* (1967)
* *Hell in the Pacific* (1968)
* *Leo the Last* (1970)
* *Deliverance* (1972)
* *Zardoz* (1974)
* *Exorcist II: The Heretic* (1977)
* *Excalibur* (1981)
* *The Emerald Forest* (1985)
* *Hope and Glory* (1987)
* *Where the Heart Is* (1990)
* *Beyond Rangoon* (1995)
* *The General* (1998)
* *The Tailor of Panama* (2001)
* *In My Country* (2004)
* *The Tiger's Tail* (2006)
* *Queen and Country* (2014)

 |
| Kratki filmovi | 
* *I Dreamt I Woke Up* (1991)
* *Two Nudes Bathing* (1995)

 |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 214775625
* GND: 4760800-6
* SUDOC: 177403683
* BNF: cb16457803n (podaci)

 |